**ELŐTERJESZTÉS**

**Körmend Város Önkormányzata Képviselő-testülete 2023. június 30-i rendkívüli ülésére**

**Tárgy:** hulladékgazdálkodás átalakítása -tájékoztatás

Tisztelt Képviselő-testület!

Évekkel ezelőtt döntött úgy az Országgyűlés, hogy a hulladékgazdálkodást átalakítja. Az Önkormányzatok feladatköréből elvételre került a hulladékgazdálkodás, és azt a MOL Nyrt. feladatkörébe adták, azzal, hogy a MOL koncesszori alvállalkozónak átadhatja a feladatot.

A MOL ezért létrehozta a MOHU MOL ZRT-t kifejezetten a hulladékgazdálkodási feladatok ellátására.

Az Önkormányzatoknak a tulajdonukban álló összes hulladékgazdálkodási létesítményt, eszközt át kellett adniuk a Koordináló szervnek.

Körmenden nem voltak ilyen eszközök önkormányzati tulajdonban , mivel a hulladékgazdálkodást külsős cég biztosította, akit közbeszerzés útján választott ki az Önkormányzat.

Egy kivétel van: az Önkormányzat földtulajdont biztosított egy körmendi hulladékudvar létesítésére. A hulladékudvar megépült, a föld önkormányzati, az építmény rajta idegen tulajdont (Nyugat-.dunántúli Regionális Hulladékgazdálkodási Társulás) képez, mert ez a Társulás nyert pályázati tőkét a hulladékudvar létesítésére.

Körmend is tagja e Társulásnak. A Társulás megtárgyalta a tulajdonát képező vagyonelemek bérbe adását, a szerződéseket csatoljuk.

Láthatjuk, hogy járművek, szelektív szigetek, szombathelyi hulladék válogató és mind az összes hulladékudvar bérbeadásra kerül.

Ezzel nincs mit tenni, mert az új hulladékgazdálkodó eszközök nélkül nem tudja ellátni feladatát.

A bérbeadással a Társulásnak bevétele is képződik. A Társulás már így is jelentős lekötött szabad tartalékkal rendelkezik - előző évi maradványa 889 m FT, ezébi általános tartaléka 362 m FT-, hitele nincs a Társulásnak.

Ezért képviselte Körmend folyamatosan azt a Társulásban, hogy a tagi hozzájárulásokat engedjék el a tagoknak, ezt mégsem tudták megoldani. 2023. évre már 116 m Ft. bevételt vár tagi hozzájárulásból a tagoktól a Társulás, de a tagok évek óta nem tudják ezt fizetni. Így az a helyzet alakult ki, hogy van egy stabil bevétellel rendelkező Társulás, ami nem engedi el a tagok befizetéseit előírásként, így szinte kivétel nélkül minden tag tartozással bír a Társulás felé, miközben a Társulás 889 m Ft. pénzmaradvánnyal zárta a tavalyi évet.

Hogy lesz-e változás a hulladékgazdálkodásban és hulladékkezelésben Körmendet érintően, még nem tudjuk, bízzunk abban, hogy a kijelölt közszolgáltató jó színvonalon tudja ellátni a feladatokat.

Kérem a Testületet, tárgyalja meg az előterjesztést.

**HATÁROZATI JAVASLAT**

Körmend Város Önkormányzata Képviselő-testülete, mint a Nyugat-.dunántúli Regionális Hulladékgazdálkodási Társulás tagja, megismerte a Társulás és az STKH Nkft, illetve a Társulás és a MOHU MOL Zrt. között kötendő bérleti szerződéseket a társulás vagyontárgyait, köztük a körmendi hulladékudvart és a Körmenden található hulladékgyűjtő szigeteket érintően, és az a szerződésekben foglaltakat tudomásul veszi.

Körmend, 2023. 06.20.

**Bebes István**

**polgármester**